User:নাট্যকার মোস্তাক আহমেদ

মোস্তাক আহমেদ। একজন পুরাদস্তুর নাটকের মানুষ তিনি। মঞ্চের সাথে রয়েছে তাঁর নিবিড় সখ্যতা। নাটক লেখার পাশাপাশি মঞ্চে অভিনয় করছেন এবং নাটক নির্দেশনাও দিচ্ছেন নিয়মিত। নাট্যকার হিসেবে আমেরিকা, রাশিয়া, ইংল্যান্ড, ভারতসহ আন্তর্জাতিক পরিমন্ডলে পেয়েছেন অকুন্ঠ প্রশংসা। তাঁর রচিত নাটক আমেরিকার কুইন্স থিয়েটার, ম্যারিল্যান্ড, রাশিয়ার মস্কো, ইংল্যান্ডের MAC থিয়েটার হল (বার্মিংহাম), ইউরোপের সবচেয়ে বড় বাংলা নাটকের উৎসব 'সিজন অব বাংলা ড্রামা, লন্ডন (টাওয়ার হেমলেটস)' এ  প্রদর্শিত হয়ে অকুণ্ঠ প্রশংসা কুড়িয়েছে। নাট্যকার মোস্তাক আহমেদ-এর নাটক বাংলাদেশের শীর্ষস্থানীয় বিদ্যাপীঠ ঢাকা বিশ্ববিদ্যালয়, জাতীয় কবি কাজী নজরুল ইসলাম বিশ্ববিদ্যালয়, শাহজালাল বিজ্ঞান ও প্রযুক্তি বিশ্ববিদ্যালয়সহ দেশের অন্যান্য শিক্ষা প্রতিষ্ঠানেও চর্চা হয়েছে, হচ্ছে। এপর্যন্ত, মোস্তাক আহমেদ রচিত অসংখ্য কালজয়ী নাটক দেশেবিদেশ মঞ্চস্থ হয়েছে। তাঁর উল্লেখযোগ্য নাটকগুলো হচ্ছে জমিদার দেওয়ান হাসন রাজা চৌধুরীর জীবনী-নির্ভর নাটক হাসন রাজা, সুফিসাধক দুর্ব্বিণ শাহ'র জীবনী-নির্ভর নাটক দুর্ব্বিণনামা, বৈষ্ণব গীতিকবি রাধারমণ দত্তের জীবনী-নির্ভর নাটক ভ্রমর কইও গিয়া, মোগল সাম্রাজ্যের প্রেম-বিরহ গাঁথা রাজনর্তকী, নারীপুরাণ, বেহুলা সুন্দরী, ভাটিদেশের কইন্যা, আলোক তাপসী বিহঙ্গ, লীলাবতী, লালমহল, অতঃপর চন্দ্রমুখী, রঙের মানুষ, অরণ্যে রোদন, চোর, প্রশ্ন, জামাই, বিভ্রাট, বঙ্গমাতার রঙ্গমঞ্চ, কাজী অফিস, জগলুর একদিন, রক্তাক্ত চিঠি, ক্রান্তিকাল, সর্প, অন্ধকার সভ্যতা, আদম ছুরত, বঙ্গবন্ধুকে নিয়ে রচিত পোয়েট অব হিস্টোরি, বঙ্গবন্ধু পরিবার ও মুক্তিযুদ্ধের গৌরবময় গাঁথা 'রাজনন্দিনী'। পাশাপাশি নির্দেশনা দিয়েছেন অসংখ্য দর্শকনন্দিত নাটক। মোস্তাক আহমেদ এর নির্দেশিত নাটকগুলোর মধ্যে শতভিষার প্রযোজনায় নাটক 'নারীপুরান', বিশ্বখ্যাত ফরাসি নাট্যকার মলিয়ের এর 'ম্যারিজ ফোর্স', মনসামঙ্গল আশ্রিত নাটক 'বেহুলা সুন্দরী', লংলার কিংবদন্তি নিয়ে নাটক 'করিমুন্নেছা' অন্যতম। লোকসংগীতের কিংবদন্তী প্রয়াত শ্রী বিদিত লাল দাসের হাত ধরে সাংস্কৃতিক অঙ্গনে একজন সংগীতশিল্পী হিসেবে তার পদার্পণ ঘটে। পরবর্তীকালে নাট্য-আন্দোলনে একাত্ম হয়ে নাট্যচর্চায়য় নিজেকে পুরোপুরিভাবে সম্পৃক্ত করে ফেলেন এই নাট্যকার। তাঁর প্রকাশিত উল্লেখযোগ্য গ্রন্থসমূহ  হাসন রাজা, ভাটিদেশের কইন্যা, বিবর্ণ বসন্ত, রাজনন্দিনী অন্যতম। তিনি পড়াশোনা করেছেন যথাক্রমে হবিনন্দী সরকারি প্রাথমিক বিদ্যালয়, কুচাই ইছরাব আলী দ্বি-পাক্ষিক উচ্চ বিদ্যালয় এবং মদন মোহন বিশ্ববিদ্যালয় কলেজে। মোহাম্মদ চাঁন মিয়া ও সাইদা বেগমের কনিষ্ঠ পুত্র মোস্তাক আহমেদ-এর জন্ম সুরমা নদীর কূলঘেষা সিলেটের হবিনন্দী দক্ষিন কুশিঘাট, বাংলাদেশে।